[{"text_idx": "#000006", "text": "Mae Katie yn adrodd stori\u2019r perfformiad cyntaf Under Milk Wood ar y llwyfan o\u2019r pwynt pan gollodd Dylan ei unig gopi o\u2019r llawysgrif."}, {"text_idx": "#000007", "text": "Gadawsom Dylan, yng nghanol mis Mawrth, ar o\u0302l iddo golli\u2019r unig gopi o Under Milk Wood ar o\u0302l dweud wrth John Malcolm Brinnin y byddai\u2019r sgript wedi\u2019i chwblhau erbyn iddo adael am America. Yn ffodus, daethpwyd o hyd i\u2019r sgript anorffenedig, yn dilyn \u2018strenuous long-distance efforts to retrieve it\u2019 fel mae Andrew Lycett yn esbonio yn Dylan Thomas: A New Life."}, {"text_idx": "#000008", "text": "Yn y cyfamser, yn Efrog Newydd, roedd Liz Reitell, cynorthwy-ydd John Malcolm Brinnin yn y Poetry Center, yn gyfrifol am gasglu cast ynghyd a gweithio ar y cynhyrchiad Under Milk Wood. Oherwydd y diffyg sgript a\u2019r diffyg gohebiaeth gan Dylan, cyfeiriodd Brinnin at ei swydd fel \u2018working in a vaccum\u2019, yn Dylan Thomas in America. Yn o\u0302l Nancy Wickwire, a oedd yn gweithio ar switsfwrdd y Poetry Center, roedd Liz Reitell mewn trallod. Yn Dylan Remembered Volume Two, roedd Nancy yn ei chofio hi\u2019n dweud bod Dylan i fod i gyrraedd mewn wythnos, a\u2019i fod wedi gofyn am bum actor. Mae\u2019n ymddangos bod hyn yn gwrth-ddweud honiad Brinnin fod yr actorion yn barod ar gyfer ymarferion erbyn canol mis Mawrth. Byddai hefyd yn awgrymu bod rhyw fath o ddeialog rhwng Brinnin a Dylan rhwng 18 Mawrth ac 16 Ebrill pan ymadawodd Dylan am America, gan fod llythyr Dylan o 18 Mawrth yn crybwyll gwneud perfformiad unigol yn hytrach na rhagnodi cast. Efallai y cytunodd Dylan i gynllun Brinnin ar o\u0302l sylweddoli bod y digwyddiad eisoes wedi\u2019i hysbysebu fel perfformiad gydag actorion. A hithau\u2019n actores, llwyddodd Nancy Wickwire i ddatrys sefyllfa Liz Reitell drwy enwi aelodau cyswllt y Poetry Center a oedd hefyd yn actorion \u2013 Sada Thompson, Roy Poole, Dion Allen ac Al Collins."}, {"text_idx": "#000010", "text": "Mae Rollie McKenna, yn Portrait of Dylan, yn dogfennu bod yr ymarferion dros dro wedi\u2019u cynnal yn fflat un o\u2019r actorion yn Manhattan. Oherwydd ei ymrwymiadau teithiol, nid oedd Dylan, fel y nodwyd yn Dylan Remembered Volume Two, ar gael ar gyfer ymarfer cast llawn tan wythnos cyn y perfformiad. O ganlyniad, aeth yr actorion ymlaen i gastio\u2019u hunain. Cofiodd Nancy Wickwire, \u2018I read the first woman that came along in the script, and if that part happened to be repeated then I would read it again; Sada took the next woman that came along...\u2019"}, {"text_idx": "#000011", "text": "Yn y cyfamser, roedd Dylan ar daith o hyd ac yn parhau i ychwanegu golygfeydd at y sgript a\u2019i golygu rhwng ymrwymiadau. Ar 3 Mai, rhoddodd Dylan ei ddarlleniad unigol cyntaf (yn America) o\u2019r ddrama anorffenedig yn Amgueddfa Fogg, Boston. Yn o\u0302l Paul Ferris, yn Dylan Thomas: The Biography, fe gamosododd y sgript unwaith eto, ond yn ffodus, daethpwyd o hyd iddi\u2019r diwrnod canlynol ar ben y piano yn y ty\u0302 yr oedd wedi bod mewn parti yno ar o\u0302l sioe. Mae Brinnin yn nodi bod ymateb cadarnhaol y gynulleidfa wedi rhoi ysgogiad newydd i Dylan gwblhau Under Milk Wood. Roedd hyn yn ddefnyddiol gan fod Liz Reitell yn aml yn ffonio o Efrog Newydd i ofyn am adroddiadau cynnydd ar y sgript."}, {"text_idx": "#000012", "text": "Ar 7 Mai, roedd Dylan yn Efrog Newydd ar gyfer darlleniad barddoniaeth yn y Poetry Center. Cyn ei berfformiad, aeth i\u2019w ymarfer cyntaf ar gyfer Under Milk Wood. Yn ol Rollie McKenna, a oedd yn tynnu lluniau o\u2019r ymarferion, \u2018Dylan coached them relentlessly in pronunciation and sentence rhythm.\u2019 Mae\u2019n ddiddorol nodi bod gan Sada Thompson yr argraff nad oedd gan Dylan unrhyw brofiad o ymarfer, sy\u2019n awgrymu na wnaeth Dylan ddatgelu ei gymwysterau iddynt. Yn hytrach, cymysgodd y darlleniadau a\u0302 straeon fel y gallai\u2019r cast ymgyfarwyddo a\u0302\u2019r cymeriadau. Disgrifiodd Nancy Wickwire a Sada Thompson Dylan fel dyn swil a chalonogol, a fyddai\u2019n eu harwain drwy\u2019r golygfeydd gyda\u2019i adroddiad. Yn o\u0302l Brinnin, roedd Dylan yr un mor fodlon ar yr actorion ag yr oedden nhw arno ef, ac wedi\u2019r ymarferion byddai\u2019n \u2018bristling with new notions as to just how the play should be staged.\u2019"}, {"text_idx": "#000013", "text": "Ar y dydd Sadwrn, yn dilyn taith fer i Philadelphia, dychwelodd Dylan i Efrog Newydd am ymarfer arall. Efallai mai dyma\u2019r ymarfer yr oedd Rollie Mckenna yn cyfeirio ato pan ddisgrifiodd enghraifft ohono\u2019n teimlo\u2019n sa\u0302l. Ar o\u0302l llwyddo i\u2019w gael i\u2019r Poetry Center, cyfogodd Dylan yn syth a llewygodd yn yr Ystafell Werdd. Llwyddodd Liz Reitell i\u2019w ddeffro wrth i\u2019r actorion ddod ffordd ac er gwaethaf iddo fynnu na allai weithio, aeth ymlaen i gymryd rhan yn yr ymarfer \u2018put(ting) his cast through their most electrifying experience to date\u2019. Dyna pryd y dywedodd wrthyn nhw am \u2018ddwlu ar y geiriau\u2019. Roedd Sada Thomson yn cofio mai hwn oedd y prif gyfeiriad a roddodd iddynt, \u2018That\u2019s really the primary thing that all of us remember, is loving the words, savouring the words the way he did.\u2019"}, {"text_idx": "#000014", "text": "Roedd yr ymarferion, er nad oedd llawer ohonynt, yn datblygu\u2019n dda. Fodd bynnag, nid oedd Under Milk Wood wedi\u2019i chwblhau o hyd. Gydag ymrwymiadau i\u2019w cyflawni o hyd, a llai nag wythnos i fynd tan ei berfformiad cyntaf, a fyddai Dylan yn llwyddo i\u2019w chwblhau? A fyddai\u2019r sioe yn mynd yn ei blaen? Gallwch ddod o hyd i\u2019r ateb yn Rhan Tri."}, {"text_idx": "#000016", "text": "This post is also available in:"}, {"text_idx": "#000017", "text": "Croeso i Ganolfan Dylan Thomas!\nRydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim.\ni sicrhau mai chi yw\u2019r cyntaf i gael y diweddaraf am yr arddangosfeydd, hwyl i\u2019r teulu dros hanner tymor a mwy!"}, {"text_idx": "#000019", "text": "Rydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim."}]